B É R L E T I   S Z E R Z Ő D É S

mely létrejött egyrészről Bátaszék Város Önkormányzata (7140 Bátaszék, Szabadság u. 4., képviseletében: dr. Bozsolik Róbert polgármester), mint bérbeadó (továbbiakban: Bérbeadó), 

másrészről a PANTEON Kegyeleti Szolgáltató Korlátolt Felelősségű Társaság (Cg. 17-09-000449, adószám: 10364505-2-17, 7100 Szekszárd, Alkony u. 1., képviseletében: Nyakas Gábor ügyvezető), mint bérlő (továbbiakban: Bérlő), 

együttesen: Szerződő Felek (továbbiakban: Szerződő Felek), az alulírott napon és helyen, az alábbi feltételek mellett:

1.	Szerződő Felek egyezően adják elő, hogy közöttük Bátaszéken, 2003. január 30. napján „Együttműködési megállapodás” jött létre, , melyben megállapodtak abban, hogy a PANTEON Kft a Bátaszék Város Önkormányzata kizárólagos tulajdonában álló, bátaszéki belterületi 1661 és 1662/13 hrsz-ú, köztemető megnevezésű ingatlanra új ravatalozót (temetőgondnoki épület, kerítés és urnafal) épít (ráépítéssel) saját költségén, Bátaszék Város Önkormányzata pedig 2017. december 31. napjáig nem tart igényt bérleti díjra az „új” ravatalozó által elfoglalt terület használatáért. 

Bérbeadó bérbe adja, Bérlő pedig bérbe veszi az előző bekezdésben körülírt, ráépítéssel létrejött ravatalozó által elfoglalt területet („Bérlemény”). 

2.	Az 1. pontban körülírt Bérleményt eddig is a Bérlő használta, annak birtokában van, így a Bérlemény átadására, birtokbaadására nincs szükség, az a rendeltetésszerű használatra alkalmas állapotban van. 

3.	A bérleti jogviszony 2018. január 1. napjától határozatlan ideig tart.

4.	Szerződő Felek a Bérlemény bérleti díját évi 100.000,- Ft + áfa, azaz Egyszázezer forint + áfa, összesen: 127.000,- Ft, azaz Egyszázhuszonhétezer forint összegben állapítják meg, melynek megfizetésére az alábbiakban állapodnak meg: 

Bérlő a bérleti díj összegét – előre esedékesen – minden év január 31. napjáig fizeti meg, a Bérbeadó által kiállított számla alapján. 

A Bérbeadó a bérleti díj összegét a köztemető fenntartására, karbantartására, működésére fordítja, a bérleti díj elszámolása a minden évben esedékes, köztemető működésével kapcsolatos elszámolás részét képezi, melyet Szerződő Felek legkésőbb minden év február 28. napjáig elfogadnak. 

Felek egyező akarattal rögzítik, hogy a bérleti díj mértéke minden évben a KSH által megállapított infláció mértékével kerül kiszámításra. 

A fizetési határidő elmulasztása esetén a bérleti díj hátralék összege után a Bérbeadó késedelmi kamatra jogosult, melynek mértéke a késedelemmel érintett naptári félév első napján érvényes jegybanki alapkamat 8 %-kal növelt összege. 
 
5.	A Bérlemény bérleti jogviszonyát rendkívüli felmondási ok esetén mind a Bérbeadó, mind a Bérlő rendkívüli felmondással felmondhatja. A rendkívüli felmondást írásban kell megtenni.

Rendkívüli felmondási okoknak minősülnek különösen az alábbiak:
•	Ha a Bérlő a Bérleményt nem rendeltetésszerűen vagy nem a szerződésnek megfelelően használja, és e tevékenységgel a Bérbeadó felhívása ellenére sem hagy fel. 
•	Ha a Bérlő elmulasztja a bérleti díj vagy az őt terhelő költségek, terhek megfizetését. 

Rendkívüli felmondásra abban az esetben van jogszerűen lehetőség, ha a Bérbeadó a felszólításra és felmondásra a jogszabályban előírt eljárási rendet betartja. 

6.	A jelen bérleti szerződésa Bátaszék Város Önkormányzatának Képviselő-testülete a ……/2017. (XII. 13.) határozatával hagyta jóvá.

7.	A Szerződő Felek kijelentik, hogy a jelen Szerződésben nem szabályozott kérdésekben a Polgári Törvénykönyvről szóló 2013. évi V. törvény bérleti szerződésre vonatkozó rendelkezéseit irányadók. 

Szerződő felek a jelen bérleti szerződést, annak elolvasása és értelmezése után, mint akaratukkal mindenben megegyezőt 4, azaz Négy eredeti példányban, helybenhagyólag aláírták. 
	
Bátaszék, 2017. december ….

___________________________
dr. Bozsolik Róbert, polgármester
Bátaszék Város Önkormányzata
Bérbeadó	____________________________
Nyakas Gábor, ügyvezető
PANTEON Kft
Bérlő	

Jogilag ellenjegyzem:

Kondriczné dr. Varga Erzsébet
jegyző

Pénzügyileg ellenjegyzem:

Mórocz Zoltán
pénzügyi irodavezető